ซัคเซิน-โกทา-อัลเทินบวร์ค

ซัคเซิน-โกทา-อัลเทินบวร์ค (Sachsen-Gotha-Altenburg) เป็นดัชชีที่ปกครองโดยสายแอร์เน็สท์จากราชวงศ์เว็ททีน ในพื้นที่ที่ปัจจุบันคือรัฐทือริงเงิน ประเทศเยอรมนี การสิ้นสุดสายราชวงศ์นี้ใน ค.ศ. 1825 ได้นำไปสู่การปรับโครงสร้างใหม่ครั้งใหญ่ของรัฐต่าง ๆ ในทือริงเงิน

**ประวัติศาสตร์**
ปราสาทฟรีเดินชไตน์, โกทา
ใน ค.ศ. 1640 บรรดาพระโอรสในดยุกโยฮันที่ 2 ดยุกแห่งซัคเซิน-ไวมาร์ได้แบ่งมรดกของพระบิดา (Ernestinische Teilung) โดยแอ็นสท์ที่ 1 ดยุกแห่งซัคเซิน-โกทาซึ่งเป็นพระโอรสองค์รองได้รับดัชชีซัคเซิน-โกทา ซึ่งเป็นดัชชีที่ตั้งขึ้นใหม่ ใน ค.ศ. 1636 แอ็นสท์ทรงอภิเษกสมรสกับเอลีซาเบ็ท โซฟี พระธิดาพระองค์เดียวของดยุกโยฮัน ฟิลลิพ ดยุกแห่งซัคเซิน-อัลเทินบวร์ค หลังการสิ้นพระชนม์ของพระบิดาใน ค.ศ. 1639 ดัชชีซัคเซิน-อัลเทินบวร์คได้ตกเป็นของพระปิตุลาของพระนาง ดยุกฟรีดริช วิลเฮ็ล์มที่ 2 และพระภาดา ดยุกฟรีดริช วิลเฮ็ล์มที่ 3
ดัชชีซัคเซิน-โกทา-อัลเทินบวร์คถูกก่อตั้งใน ค.ศ. 1672 เมื่อดยุกฟรีดริช วิลเฮ็ล์มที่ 3 ดยุกแห่งซัคเซิน-อัลเทินบวร์คสิ้นพระชนม์ขณะมีพระชนมายุเพียง 14 พรรษา และแอ็นสท์ที่ 1 ดยุกแห่งซัคเซิน-โกทาก็ได้รับมรดกส่วนใหญ่ของทรัพย์สินนั้นผ่านทางการแต่งงานกับเอลิซาเบธ โซฟี เป็นเรื่องปกติที่ดัชชีในเครือดัชชีแอร์เน็สท์จะรวมและแยกตัวออกจากกัน ดัชชีที่รวมกันโดยแอ็นสท์ถูกแบ่งใหม่อีกครั้งหลังจากพระองค์สิ้นพระชนม์ใน ค.ศ. 1675 และดัชชีซัคเซิน-โกทา-อัลเทินบวร์คอย่างแท้จริงก็ได้ถือกำเนิดขึ้นใน ค.ศ. 1680 เมื่อการแบ่งทรัพย์สินเสร็จสมบูรณ์และพระโอรสองค์โตของพระองค์ ฟรีดริชที่ 1 ขึ้นครองแคว้นในบริเวณเมืองโกทาและอัลเทินบวร์ค
ฟรีดริชได้รับหน้าที่เป็นผู้สำเร็จราชการในซัคเซิน-อัลเทินบวร์คตั้งแต่ ค.ศ. 1672 และเข้าควบคุมกิจการของรัฐจากพระบิดาที่ป่วยหนักในอีกสองปีต่อมา พระองค์ยังคงตั้งประทับที่ปราสาทฟรีเดินชไตน์ในโกทา และทรงสร้างพระราชวังสไตล์บาโรกแห่งใหม่ที่ฟรีดริชส์เวิร์ธ ฟรีดริชที่ 1 ได้สร้างความมั่นคงให้กับสมบัติของราชวงศ์ด้วยการนำระบบการสืบสันตติวงศ์โดยบุตรชายคนโตมาใช้ใน ค.ศ. 1685 พระโอรสและผู้สืบทอดของพระองค์ ดยุกฟรีดริชที่ 2 ได้รับดินแดนเพิ่มเติมของเครือดัชชีแอร์เน็สท์เมื่อดยุกอัลแบร์ทที่ 5 แห่งซัคเซิน-โคบวร์คสิ้นพระชนม์ใน ค.ศ. 1699 และดยุกคริสทีอันแห่งซัคเซิน-ไอเซินแบร์คใน ค.ศ. 1707
ซัคเซิน-โกทา-อัลเทินบวร์คยังคงเป็นหนึ่งในดัชชีที่ทรงอำนาจที่สุดของเครือดัชชีแอร์เน็สท์ ภายใต้การปกครองของฟรีดริชที่ 3 ตั้งแต่ ค.ศ. 1732 พระองค์ทรงบูรณะพระราชวังและสวนในเมืองโกทาด้วยสถาปัตยกรรมบาโรกที่หรูหราและให้การสนับสนุนผู้ลี้ภัยทางศาสนาจากคริสตจักรมอราเวียในเมืองน็อยไดเทินดอร์ฟ พระขนิษฐาของพระองค์ เอากุสทาแห่งซัคเซิน-โกทา-อัลเทินบวร์คทรงอภิเษกสมรสกับเจ้าชายเฟรเดอริกแห่งเวลส์ใน ค.ศ. 1736 ซึ่งพระโอรสพระองค์โตของพระนาง สมเด็จพระเจ้าจอร์จที่ 3 จะได้ขึ้นครองราชย์เป็นพระมหากษัตริย์แห่งบริเตนใหญ่และไอร์แลนด์ใน ค.ศ. 1760
ฟรีดริชได้ทำให้ราชสำนักของพระองค์เป็นศูนย์กลางของยุคเรืองปัญญา (Aufklärung) ซึ่งสืบสานต่อโดยพระโอรสและผู้สืบทอดของพระองค์ แอ็นสท์ที่ 2 ซึ่งขึ้นครองราชย์ตั้งแต่ ค.ศ. 1772 โดยได้รับแรงสนับสนุนจากโยฮัน ว็อล์ฟกัง ฟ็อน เกอเทอ พระองค์ยังส่งเสริมผลงานจิตรกรรมของ โยฮัน ไฮน์ริช วิลเฮ็ล์ม ทิชไบน์ และได้แต่งตั้ง ฟรันทซ์ ซาเวอร์ ฟ็อน ซัค เป็นผู้อำนวยการหอดูดาวโกทา ซึ่งก่อตั้งขึ้นใน ค.ศ. 1787
อย่างไรก็ตาม เมื่อดยุกเอากุสท์ ซึ่งเป็นผู้ชื่นชมการขึ้นสู่อำนาจของนโปเลียนเป็นอย่างมาก และพระอนุชาของพระองค์ ดยุกฟรีดริชที่ 4 ทั้งสองสิ้นพระชนม์โดยไม่มีรัชทายาทชาย ราชวงศ์ซัคเซิน-โกทา-อัลเทินบวร์คจึงสิ้นสุดลงในปี ค.ศ. 1825 และเกิดข้อพิพาทเรื่องการสืบทอดระหว่างสามสายที่เหลือของเครือดัชชีแอร์เน็สท์ โดยผลจากการไกล่เกลี่ยโดยพระเจ้าฟรีดริช เอากุสท์ที่ 1 แห่งซัคเซิน ใน ค.ศ. 1826 ทำให้มีการจัดระเบียบใหม่ของดัชชีในเครือดัชชีแอร์เน็สท์และซัคเซิน-โกทา-อัลเทินบวร์คถูกแบ่งออกอีกครั้ง:- ซัคเซิน-โกทา ถูกโอนไปยังดัชชีซัคเซิน-โคบวร์ค-ซาลเฟ็ลท์ ซึ่งต้องยกดินแดนซัคเซิน-ซาลเฟ็ลท์ให้แก่ซัคเซิน-ไมนิงเงิน โดยพื้นที่เหล่านี้ได้ก่อตั้งเป็นดัชชีซัคเซิน-โคบวร์คและโกทาขึ้นใหม่- ซัคเซิน-อัลเทินบวร์ค ถูกมอบให้แก่ดยุกแห่งซัคเซิน-ฮิลด์บวร์คเฮาเซิน ซึ่งในทางกลับกันได้โอนดินแดนของตนเองให้แก่ซัคเซิน-ไมนิงเงิน และรับตำแหน่งเป็นดยุกแห่งซัคเซิน-อัลเทินบวร์คแทน
หลังจากการล้มล้างระบอบกษัตริย์เยอรมันในช่วงการปฏิวัติเยอรมัน ค.ศ. 1918–1919 ดัชชีทั้งหมดจึงถูกรวมเข้าเป็นส่วนหนึ่งของรัฐใหม่ "รัฐทือริงเงิน" ใน ค.ศ. 1920

**รายพระนามดยุกแห่งซัคเซิน-โกทา-อัลเทินบวร์ค**
 แอ็นสท์ที่ 1 (ค.ศ. 1640–1675), สืบทอดซัคเซิน-เอาเทินบวร์คใน ค.ศ. 1675- ฟรีดริชที่ 1 (ค.ศ. 1675–1691), พระโอรส; ทรงใช้พระยศดยุกแห่งซัคเซิน-โกทา-อัลเทินบวร์คเป็นพระองค์แรก- ฟรีดริชที่ 2 (ค.ศ. 1691–1732), พระโอรส- ฟรีดริชที่ 3 (ค.ศ. 1732–1772), พระโอรส- แอ็นสท์ที่ 2 (ค.ศ. 1772–1804), พระโอรส- เอากุสท์ (ค.ศ. 1804–1822), พระโอรส- ฟรีดริชที่ 4 (ค.ศ. 1822–1825), พระอนุชา, สายราชวงศ์สิ้นสุด

**ดูเพิ่ม**
 เครือดัชชีแอร์เน็สท์

**อ้างอิง**
 Handbook of Imperial Germany AuthorHouse, Sep 1, 2009 pg. 87
หมวดหมู่:ดัชชีแอร์เน็สท์
หมวดหมู่:ราชวงศ์เว็ททีน
หมวดหมู่:รัฐในสมาพันธรัฐแห่งลุ่มแม่น้ำไรน์
หมวดหมู่:รัฐในสมาพันธรัฐเยอรมัน
หมวดหมู่:ดัชชีในอดีต
หมวดหมู่:รัฐสิ้นสภาพในประเทศเยอรมนี
หมวดหมู่:รัฐในจักรวรรดิโรมันอันศักดิ์สิทธิ์
หมวดหมู่:เครือราชรัฐโอเบอร์ซัคเซิน